बाजुराको एक परिवार भारतको मुम्बइमा बिचल्ली
रोजगारीको शिलशिलामा भारतको मुम्बइ पुगेको बाजुराको एक परिवार अलपत्र परेको छ । बाजुरा जिल्लाको बुढीनन्दा नगरपालिका वडा नं १० की राजपुरा दमाइको परिवार मुम्बइमा अलपत्र भएको हो ।
बझाङ — रोजगारीको शिलशिलामा भारतको मुम्बइ पुगेको बाजुराको एक परिवार अलपत्र परेको छ । बाजुरा जिल्लाको बुढीनन्दा नगरपालिका वडा नं १० की राजपुरा दमाइको परिवार मुम्बइमा अलपत्र भएको हो ।पाँच वर्षअघि श्रीमानसहित सपरिवार रोजगारीका लागि मुम्बइ पुगेकी राजपुरा र उनका पाँच छोराछोरी श्रीमानको मृत्युपछि बेसाहारा भएका हुन् । मुम्बइकै मुलन भन्ने ठाउँमा एक कम्पनीमा चौकीदारी गरिरहेका उनका श्रीमान भान्याँ दमाइ गत साउनको पहिलो हप्ता मृत अवस्थामा फेला परेका थिए । श्रीमानको कमाइका भरमा आफू लगायत १५, १२ र ८ वर्षका ३ छोरी र ४ र १० वर्षका दुई छोरासहित भारतमा गुजारा गरिरहेकी राजपुरालाई श्रीमानको मृत्युपछि कोठा भाडा तिर्न नसकेको भन्दै केही दिनअघि घरबेटीले निकालिदिएका थिए ।त्यसपछि बालबच्चासहित सडकमा अलपत्र परेकी उनी अहिले एक आफन्तको शरणमा बस्दै आएकी छन् । साथमा रहेको केही रकम पनि श्रीमानको सदगद गर्ने क्रममा खर्च भएपछि बेखर्ची बनेकी राजपुराको परिवार घरबेटीले कोठाबाट निकालीदिएपछि सडकमा आएको थियो । ‘श्रीमान बितेपछि घरबेटीले कोठाबाट निकालिदियो । यतिका बालबच्चा लिएर जाने ठाउँ कतै थिएन’ उनले भनिन ‘धेरै दिन भोकभोकै सडकमा बितायौं । अहिले एक जना आफन्तको कोठामा आएका छौं’ उनले आफूलाई घर फर्किने रकम पनि नभएको बताइन् ।‘घर फर्कौं भने ६ जनाको भाडा मात्रै ६०/७० हजार खर्च हुन्छ । यता बसौं भने केटाकेटी भोकभोकै मर्न लागे । म साह्रै समस्यामा परेकी छु’ उनले भनिन् । कसैले सहयोग गरेर भाडा सम्म जुटाइदिए नेपाल फर्कने इच्छा रहेको उनले बताइन् । नेपालमा पनि घर बाहेक अरु सम्पत्ति केही नभएको यो दलित परिवार पाँच वर्षअघि सपरिवार भारत पुगेको थियो ।‘बुवा हुँदा कमाइ गर्नुहुन्थ्यो । हामीलाई खान कुनै समस्या थिएन । उहाँ बितेपछि आमालाई पनि काम गर्न सक्दैन भनेर मालिकले कामबाट निकालिदियो ।’ उनकी जेठी छोरी पवना दमाइले भनिन्, ‘हामी अलपत्र परेका छौं । जसरी हुन्छ हामीलाई हाम्रो घर पुर्‍याइदिनु होला’ उनले धेरै दिन सडकमा बस्नुपर्दा सुत्न र खान नपाएको बताइन् ।मुम्बइमा रहेका बाजुराका महेश सार्कीले भने उक्त परिवारको अवस्था नाजुक रहेको बताए । ‘सडकमा दु:ख पाइरहेको थाहा पाएपछि एक जना आफन्तले आफ्नो कोठामा त ल्याउनु भएको छ । उ आफैं पनि मजदुरी गरेर खाने मान्छे यत्रो परिवार पाल्नसक्ने अवस्था छैन । यिनको उद्धारको लागि सरकार वा कुनै संघ संस्थाले सहयोग गरिदिए राम्रो हुने थियो’ महेशले भने ।उक्त परिवारको छिटो उद्धार हुन नसके बेसहारा महिला र बालबच्चाको फेरि विचल्ली हुने अवस्था रहेको उनले बताए । 